ไทยติด “โควิด” เพิ่ม 3 ราย กลับจาก UAE-อินเดีย ป่วยสะสม 3,320 คน เสียชีวิตคงที่
"ศบค." เผยไทยติด “โควิด” เพิ่ม 3 ราย ไม่มีอาการ หลังกลับจาก UAE-อินเดีย ดันยอดป่วยสะสม 3,320 คน เสียชีวิตคงที่
"ศบค." เผยไทยติด “โควิด” เพิ่ม 3 ราย ไม่มีอาการ หลังกลับจาก UAE-อินเดีย ดันยอดป่วยสะสม 3,320 คน เสียชีวิตคงที่
3 ส.ค. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ประจำวันที่ 3 ส.ค.63 เมื่อเวลา 11.30 น. ณ ตึกสันติไมตรี ทำเนียบรัฐบาล
โดยระบุว่า ประเทศไทยพบผู้ติดเชื้อโควิด-19 รายใหม่เพิ่ม 3 ราย เป็นผู้ที่เดินทางกลับจากต่างประเทศ และเข้าพักยังสถานที่เฝ้าระวังที่รัฐจัดให้ หรือ State Quarantine ทำให้จำนวนผู้ป่วยสะสมยืนยัน เพิ่มขึ้นเป็น 3,320 ราย รักษาหายแล้ว 3,142 ราย ยังรักษาอยู่ 120 ราย ไม่มีผู้เสียชีวิต ยอดเสียชีวิตรวม คงที่ 58 ราย
สำหรับผู้ติดเชื้อ 2 รายแรก เดินทางกลับจากสหรัฐอาหรับเอมิเรตส์ เป็นหญิงไทย อายุ 26 ปี อาชีพรับจ้าง และชายไทย อายุ 43 ปี อาชีพพนักงานขับรถ ถึงไทย วันที่ 29 ก.ค. เข้าพัก State Quarantine ที่ จ.ชลบุรี และตรวจหาเชื้อในวันที่ 1 ส.ค. ผลตรวจพบเชื้อโดยทั้ง 2 รายไม่มีอาการ
อีก 1 ราย กลับจากอินเดีย เป็นนักศึกษาชายไทย อายุ 19 ปี  ถึงไทย วันที่ 30 ก.ค. เข้าพัก State Quarantine ที่กรุงเทพฯ และตรวจหาเชื้อในวันที่ 1 ส.ค. ผลตรวจพบเชื้อ ไม่มีอาการ